**ANYKŠČIŲ R. SVĖDASŲ JUOZO TUMO–VAIŽGANTO GIMNAZIJOS**

**MOKINIŲ ELGESIO TAISYKLĖS**

Gimnazija, gerbdama mokinių teises, nusakytas Lietuvos Respublikos Švietimo įstatyme, privalo padėti mokiniams išlaikyti ir išsiugdyti pagarbą sau ir kitiems, užtikrinti mokymą(si) pagal Bendrąsias ugdymo programas, apsaugoti individualią ir mokyklos nuosavybę bei įpareigoja juos laikytis šios būtinos tvarkos.

**I SKYRIUS**

**MOKINIŲ PAREIGOS**

1. Gerbti Lietuvos Respublikos įstatymus, laikytis gimnazijos taisyklių, demokratinių gyvenimo normų, tausoti gimnazijos ir visuomenės turtą. Vykdyti gimnazijos tarybos nutarimus, administracijos, teisėtus pedagogų, aptarnaujančio personalo reikalavimus.

2. Sąžiningai vykdyti pagrindinę savo pareigą – pagal savo gebėjimus stropiai mokytis ir įgyti išsilavinimą; sąžiningai ir laiku atlikti kontrolines užduotis; būti atidiems ir aktyviems per pamokas; maksimaliai išnaudoti gimnazijos teikiamas ugdymosi galimybes.

3. Aktyviai dalyvauti gimnazijos veikloje ir jai garbingai atstovauti; dalyvauti gimnazijos organizuojamoje neformaliojo ugdymo veikloje.

4. Siekti dorinės ir pilietinės brandos.

5. Gerbti valstybinę kalbą, tautos kultūrą ir tradicijas.

6. Laikytis žmonių bendrabūvio normų: gerbti vyresniuosius, mokytojus, gimnazijos darbuotojus, klasės draugus, kitus mokinius.

7. Viešose vietose elgtis mandagiai, kultūringai, garbingai atstovauti savo gimnazijai.

8. Pertraukų ir laisvo laiko tarpo tarp pamokų metu būti gimnazijoje ir užsiimti prasminga veikla.

9. Laikytis švaros ir tvarkos kabinetuose, koridoriuose, salėse, kitose gimnazijos patalpose ir jos teritorijoje. Mokytojui prašant pertraukų metu išeiti iš klasės. Po pamokos palikti tvarkingą klasę, salę.

10. Pertraukų metu vykdyti budinčių mokytojų reikalavimus, nesėdėti ant palangių, grindų.

11. Kūno kultūros, pamokose dėvėti sportinę aprangą.

12. Laikytis asmens higienos normų. Viršutinius drabužius (striukes, paltus, kepures ir kt.) nusirengti ir laikyti rūbinėje.

13. Į valgyklą eiti per skirtas pertraukas. Valgykloje netriukšmauti, nesistumdyti, pagarbiai elgtis su maistu, nesisavinti kitų valgio, nepalikti nenuneštų indų, nesutvarkytų stalų.

14. Žinoti ir laikytis priešgaisrinės saugos, saugaus eismo, darbo saugos pamokų, pertraukų, renginių ir išvykų metu taisyklių.

15. Laikytis elgesio taisyklių kabinetuose, laboratorijose, valgykloje, salėse, bibliotekoje, skaitykloje.

16. Išvykdamas mokytis į kitą gimnaziją, mokinys privalo atsiskaityti su gimnazijos biblioteka.

**II SKYRIUS**

**MOKINIUI DRAUDŽIAMA**

17. Rūkyti, turėti tabako ir elektroninių cigarečių, vartoti alkoholį ir kitas psichiką veikiančias medžiagas, jas atsinešti, platinti gimnazijoje ir gimnazijos teritorijoje.

18. Be priežasties praleisti pamokas, į jas vėluoti.

19. Pamokų metu gimnazijoje dėvėti striukes, paltus.

20. Gimnazijoje pamokų metu dėvėti sportinę aprangą, išskyrus kūno kultūros pamokas.

21. Į gimnaziją neštis gyvybei ir sveikatai pavojingus daiktus bei medžiagas.

22. Niokoti gimnazijos turtą, inventorių, mokymo priemones, asmeninius kitų daiktus.

23. Vestis į gimnaziją pašalinius asmenis; žaisti azartinius žaidimus; virtualioje erdvėje skleisti kitų asmenų privatumą pažeidžiančią informaciją; pamokų metu naudotis mobiliojo ryšio priemonėmis; fotografuoti ir įrašinėti kitų gimnazijos bendruomenės narių pokalbius; atsinešti ir naudotis garso stiprinimo aparatūra.

24. Pertraukų ir laisvų laiko tarpų tarp pamokų metu išeiti iš gimnazijos teritorijos.

25. Nedrausmingai elgtis, vartoti necenzūrinius žodžius, tyčiotis, įžeidinėti aplinkinius pamokų, pertraukų ir renginių metu; kūno kultūros, šokio pamokoje ir užsiėmime atlikti veiksmus, kurie keltų grėsmę pamokoje/užsiėmime dalyvaujančių mokinių sveikatai ar pačiam mokiniui.

26. Žiemos metu, mėtyti sniegą į gimnazijos sienas, langus, praeivius ir transporto priemones.

**III. SKYRIUS**

**MOKINIŲ ATSAKOMYBĖ**

27. Mokiniui, nevykdančiam savo pareigų, nesilaikančiam priėmimo į gimnaziją sutarties, vengiančiam lankyti pamokas ar nelankančiam gimnazijos, individualiai (priklausomai nuo situacijos) taikomos šios nuobaudos:

27.1. mokytojo, klasės auklėtojo pastaba elektroniniame dienyne;

27.2. mokinio svarstymas Vaiko gerovės komisijoje;

27.3. direktoriaus įsakymu pareikštas papeikimas;

27.4. siūlymas vienašališkai nutraukti mokymosi sutartį (jei mokiniui yra daugiau nei 16 metų).

28. Mokinys Lietuvos Respublikos vaiko minimalios ir vidutinės priežiūros įstatymo (toliau – Vaiko minimalios ir vidutinės priežiūros įstatymas) nustatytais pagrindais ir tvarka gali būti perkeltas į kitą mokyklą arba jam gali būti skirta kita minimalios ar vidutinės priežiūros priemonė.

29. Neatidėliotinu atveju, kai mokinio elgesys daro žalą ar kelia realų pavojų jo paties ir (ar) kitų asmenų gyvybei, sveikatai, saugumui ar turtui, gimnazijos darbuotojas, esant Rekomendacijose dėl poveikio priemonių taikymo netinkamai besielgiantiems mokiniams (LR švietimo ir mokslo ministro 2012 m. rugpjūčio 28 d. įsakymas Nr. V-1268) nustatytoms sąlygoms ir siekdamas užtikrinti Gimnazijos bendruomenės narių ir (ar) aplinkinių saugumą, gali taikyti šias poveikio priemones ar imtis šių veiksmų:

29.1. iškviesti gimnazijos vadovą ar jo įgaliotą atstovą;

29.2. organizuoti mokinio daiktų patikrinimą;

30. Mokiniui (įstatymų numatytais atvejais jo tėvams (globėjams, rūpintojams), nuolat ir sistemingai nevykdančiam savo pareigų, nesilaikančiam priėmimo į gimnaziją sutarties, vengiančiam lankyti gimnaziją, taikoma administracinė atsakomybė ir pateikiama informacija savivaldos ar teisėsaugos institucijoms.

31. Mokiniui gavus drausminę nuobaudą, informuojami jo tėvai.

**V SKYRIUS**

**BAIGIAMOSIOS NUOSTATOS**

32. Mokiniai/mokytojai pasirašytinai supažindinami su šiomis taisyklėmis kiekvienų mokslo metų rugsėjo mėnesio pirmąją savaitę.

33. Tėvai su mokinių elgesio taisyklėmis supažindinami žinute per elektroninį dienyną su nuoroda į mokyklos internetinę svetainę. Taisyklės primenamos tėvų susirinkimų metu.

34. Taisyklės skelbiama gimnazijos internetinėje svetainėje, gimnazijos stenduose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_